Robert Stoltenberg

Robert Stoltenberg (født 1965) er en norsk skuespiller og komiker som er kjent for sine mange roller i komiserien Borettslaget (2002). Han har blitt belønnet med priser fra Gullruten og Komiprisen.

 Biografi 
Stoltenberg ble født i Oslo, men flyttet som niåring til Fetsund. Han startet i underholdningsbransjen allerede tidlig i ungdomsårene. I 1980-årene hadde han oppdrag i radioprogrammer som Etter skoletid og Ungdommens radioavis. Derfra ble det NRK P2s Morgenradio og Midt i trafikken. Etter det tok han historie grunnfag på Universitetet i Oslo, og dro deretter til Lillehammer for å ta TV-regissørutdanning. I 1990 ledet han popmusikkprogrammet Panorama på NRK (sammen med sin tvillingbror, Harald Stoltenberg). Utover 1990-årene hadde han oppgaver bak kamera og hadde regi på en rekke promotion-filmer for NRK Fjernsynet. Han var med å produsere barne- og ungdomsprogrammer som Midt i smørøyet og Newton samt noen dramaserier. Etter noen år bak kamera fikk han i 2000 prøve seg som programleder i det humoristiske underholdningsprogrammet Copacabana. Han fikk sitt store gjennombrudd som underholder i 2002 med komiserien Borettslaget, der han spilte en rekke roller, deriblant den pågående driftslederen Narvestad som ble mest kjent og i ettertid brukt i flere andre sammenhenger. Han har også satt stemme til flere animasjonsfilmer.

I 2005 deltok han i Den store klassefesten på NRK.

Stoltenberg var gjest i TV-programmet Skavlan i 2011, og fortalte der at han er homofil.

Robert Stoltenberg tilhører slekten Stoltenberg (slekt).

 Priser 
Stoltenberg vant flere priser under Gullruten 2002. I tillegg til publikumsprisen, tok han prisene for årets nyskaper og beste mannlige skuespiller, alle for sin innsats i Borettslaget. Selve programmet ble kåret til beste humorprogram/satire.

Han ble tildelt Komiprisen 2002 i klassen «beste mannlige revy- og komedieartist».

 Filmografi 
 Film 
 2005 – Madagaskar –  Kong Julien (stemme)
 2008 – Madagaskar 2 –  Kong Julien (stemme)
 2010 – Trolljegeren – Polsk bjørnejeger
 2011 – Pelle Politibil går i vannet – Pelle Politibil (stemme)
 2012 – Madagaskar 3: Full rulle i Europa –  Kong Julien (stemme)
 2013 – Pelle Politibil på sporet – Pelle Politibil (stemme)
 2014 – Madagaskarpingvinene –  Kong Julien (stemme)

 TV 
Skuespiller
 1998–1999 – Åpen post (TV-serie) – Yngve Freiholdt
 2000 – Copacabana (TV-serie) – programleder Yngve Freiholt
 2000 – Café (TV-serie) – programleder Terje Engelsmo og flere andre roller
 2002, 2006, 2008 – Borettslaget (TV-serie) – flere roller
 2002 – Jul i Borettslaget (DVD) – flere roller
 2004 – Hundehjørnet – flere roller
 2011 – Småbyliv (TV-serie) – flere roller
 2012 – Julekongen (TV-serie) – julekongens høyre hånd
 2013–2015 – Underholdningsavdelingen (sesong 1–3)
 2017 – Narvestad tar ferie – Roy Narvestad

Som seg selv
 1990 – Panorama – programleder sammen med tvillingbroren Harald
 1991 – Wah-Wah – programleder
 2001 – Beat for beat – deltager
 2002, 2004 – Først & sist – gjest, to ganger
 2005 – Den store klassefesten – gjest
 2007 – Grosvold – gjest
 2011 – Skavlan – gjest
 2018 – Jorden rundt på 6 steg – deltager

Manus og regi
 1984 – Halvsju
 1985 – Kluzz
 1992 – U
 1994 – Midt i smørøyet
 1995 – Newton
 1995 – Go' elg

 Referanser 

 Eksterne lenker 


Kategori:Personer fra Oslo
Kategori:Personer fra Fet kommune
Kategori:Norske komikere
Kategori:Norske skuespillere
Kategori:Norske TV-produsenter
Kategori:Vinnere av Gullruten for beste skuespiller
Kategori:Vinnere av Gullrutens publikumspris
Kategori:Amanda for beste mannlige hovedrolle
Kategori:Norske tvillinger